## Statut Hrvatske agencije za telekomunikacije

### NN 18/2005 (4.2.2005.), Statut Hrvatske agencije za telekomunikacije

# Hrvatska agencija za telekomunikacije

311

Na temelju članka 12. stavka
4. Zakona o telekomunikacijama (»Narodne novine«, br. 122/03., 158/03. i
60/04), Vijeće Hrvat­ske agencije za telekomunikacije (dalje u tekstu: Vijeće
Agen­cije), a uz prethodnu suglasnost Vlade Republike Hrvatske, danu na
sjednici održanoj 15. prosinca 2004. g. (klasa: 344-03/04-02/02 ur.broj:
5030116-04-7), na sjednici održanoj 27. prosinca 2004. donijelo je

## STATUT\*

### HRVATSKE AGENCIJE ZA TELEKOMUNIKACIJE

I. OpĆe odredbe

Članak
1.

Ovim se Statutom pobliže uređuje naziv i sjedište,
unutarnje ustrojstvo, djelokrug i nadležnost, upravljanje, opći akti, javnost
rada, sredstva za obavljanje poslova, i druga pitanja od značenja za rad
Hrvatske agencije za telekomunikacije (dalje u tekstu: Agen­cija).

Članak 2.

(1) Agencija je samostalna, neprofitna i neovisna
pravna osoba s javnim ovlastima, koja obavlja poslove u okviru djelokruga i
nadležnosti utvrđenih Zakonom o telekomunikacijama (»Narodne novine«, br.
122/03., 158/03. i 60/04.) (dalje u tekstu: Za­kon).

(2)
Osnivač Agencije je Republika Hrvatska, a osnivačka prava ostvaruju Hrvatski
sabor i Vlada Republike Hrvatske.

(3) Za
obavljanje poslova određenih Zakonom i ovim Statutom, Agencija odgovara
Hrvatskom saboru.

(4)
Agencija je pravni sljednik Vijeća za telekomunikacije i Hrvatskog zavoda za
telekomunikacije, te preuzima pokretnu i nepokretnu imovinu, pismohranu i drugu
dokumentaciju, sredstva za rad, financijska sredstva, prava i obveze Vijeća za
telekomunikacije i Hrvatskog zavoda za telekomunikacije.

(5)
Radnici stručne službe Vijeća za telekomunikacije i radnici Hrvatskog zavoda za
telekomunikacije nastavljaju s radom na poslovima na kojima su zatečeni u
trenutku stupanja na snagu Zakona i zadržavaju stečena zvanja i položaje do
sklapanja ugovora o radu na temelju općih akata Agencije.

Naziv

Članak
3.

(1)
Agencija obavlja poslove iz svojeg djelokruga pod nazivom: HRVATSKA AGENCIJA ZA
TELEKOMUNIKACIJE.

(2)
Skraćeni naziv: HAT

(3)
Prijevod na engleskom jeziku glasi: CROATIAN TELECOMMUNICATIONS AGENCY.

(4)
Skraćeni naziv na engleskom jeziku: CTA

(5)
Naziv Agencije mora biti istaknut na zgradi u kojoj je njeno sjedište.

Sjedište

Članak
4.

(1)
Sjedište Agencije je u Zagrebu.

(2)
Vijeće Agencije može donijeti odluku o promjeni adrese sjedišta Agencije.

Pečat,
štambilj i zaštitni znak

Članak
5.

(1)
Agencija u svom poslovanju upotrebljava sljedeće pečate i štambilje:

1. Pečat
okruglog oblika, promjera 38 mm, na kojem je polukružno upisano: »REPUBLIKA
HRVATSKA – HRVATSKA AGENCIJA ZA TELEKOMUNIKACIJE, ZAGREB«, a u sredini je grb
Republike Hrvatske.

2. Pečat okruglog oblika, promjera 30 mm, na kojem su
uz rub upisani naziv i sjedište Agencije, a u sredini pečata se nalazi zaštitni
znak Agencije.

(2) Pečat s grbom Republike Hrvatske iz stavka 1. točke
1. ovog članka stavlja se na akte koje Agencija donosi na temelju javnih
ovlasti utvrđenih Zakonom.

(3) U uredskom poslovanju Agencija koristi prijamni štam­bil­j
pravokutnog oblika, promjera 40x65 mm koji sadrži tekst: HRVATSKA AGENCIJA ZA
TELEKOMUNIKACIJE ZAG­REB i prostor za upisivanje upisnog broja i datuma
primitka pis­mena.

Članak
6.

(1)
Svaki pečat i štambilj Agencije ima svoj redni broj.

(2)
Predsjednik Vijeća Agencije donijet će odluku o izradi i broju pečata, štambilja
i prijamnih štambilja, načinu njihove uporabe, te osobama odgovornima za
njihovo čuvanje.

Članak
7.

(1)
Agencija u svom poslovanju upotrebljava zaštitni znak.

(2)
Sadržaj i oblik zaštitnog znaka određuje Vijeće Agencije.

II.
DJELOKRUG I NADLEŽNOST AGENCIJE

Članak
8.

Agencija
obavlja regulatorne i druge poslove u okviru djelokruga i nadležnosti određenih
Zakonom.

Poslovi
Agencije

Članak
9.

(1) U
nadležnosti Agencije je obavljanje sljedećih poslova:

1. donošenje
odluka o davanju i oduzimanju koncesija i dozvola,

2.
nadzor i regulacija cijena i kakvoće telekomunikacijskih usluga,

3. rješavanje
sporova između operatora te između operatora i davatelja usluga,

4. rješavanje
sporova između davatelja usluga i korisnika usluga, uz posredovanje Vijeća
korisnika telekomunikacijskih usluga,

5. donošenje odluka i rješenja u vezi s obavljanjem
drugih regulatornih poslova koji su u nadležnosti Agencije,

6. upravljanje adresnim i brojevnim prostorom u
telekomunikacijama i izrada pripadajućih planova,

7. upravljanje radiofrekvencijskim spektrom, izrada
Tablice namjene radiofrekvencijskog spektra i planova dodjele radijskih
frekvencija,

8. provođenje postupka usklađivanja radijskih
frekvencija na domaćoj i međunarodnoj razini te dodjela radijskih frekvencija,

9. kontrola radiofrekvencijskog spektra i poduzimanje
mjera zaštite od štetnih smetnji,

10. sklapanje ugovora o koncesiji za frekvenciju za
obav­ljanje telekomunikacijskih usluga prema Zakonu, te ugovora o koncesiji za
obavljanje djelatnosti radija i televizije u skladu s odredbama posebnog zakona
kojim je uređeno područje elektro­ničkih medija,

11. izrada nacrta podzakonskih propisa koji se donose
na temelju Zakona, prema zahtjevu ministarstva nadležnog za telekomunikacije,

12. davanje stručnih mišljenja o pojedinim pitanjima
iz područja telekomunikacija i provedbe Zakona i propisa donesenih na temelju
Zakona, na zahtjev zainteresiranih osoba,

13. obavljanje poslova međunarodne suradnje s međunarod­nim
telekomunikacijskim organizacijama i institucijama te sudje­lovanje u radu
njihovih stručnih tijela i radnih skupina, uz suglasnost Vlade Republike
Hrvatske i Ministarstva,

14. suradnja s inozemnim regulatornim tijelima u
telekomunikacijama,

15. obavljanje tehničkih pregleda radi utvrđivanja
ispunjavanja uvjeta za sklapanje ugovora o koncesiji, radi utvrđivanja
ispunjavanja uvjeta za obavljanje telekomunikacijskih usluga na temelju
dozvole, radi utvrđivanja ispunjavanja uvjeta za izdavanje dozvole za radijsku
postaju i radi utvrđivanja ispunjavanja propisanih uvjeta za izgrađeni zajednički
antenski sustav i instalacije za distribuciju radijskih i televizijskih
programa u stambenoj, poslovnoj ili drugoj građevini do korisnika radijskog ili
televizijskog prijamnika u toj građevini,

16.
prikupljanje podataka od pravnih i fizičkih osoba koje obavljaju
telekomunikacijske usluge i djelatnosti, uključujući financijske podatke i
podatke s obilježjem tajnosti, sukladno odred­bama Zakona,

17.
razmatranje prijava radi stjecanja prava obavljanja tele­komunikacijskih
usluga,

18.
provođenje postupka ocjenjivanja sukladnosti radijske opreme i
telekomunikacijske terminalne opreme,

19.
izdavanje privremene dozvole za postavljanje i uporabu radijske postaje ili
radijskog sustava u svrhu tržišnog ili teh­nič­kog ispitivanja, istraživanja
ili projektiranja,

20.
davanje prethodne suglasnosti na opće uvjete poslovanja davatelja usluga sa
znatnijom tržišnom snagom,

21.
objavljivanje u »Narodnim novinama« popisa mjerodavnih tržišta usluga na kojima
se osnovna telekomunikacijska usluga ne obavlja na propisani i odgovarajući način,
ili za koja postoji opravdana sumnja da se neće osigurati takvo obavljanje te
usluge, uz prethodno obavješćivanje operatora, na koje se to odnosi, o namjeri
objave tog popisa,

22.
objavljivanje u »Narodnim novinama« mjerodavnih tržišta, te popis operatora i
davatelja usluga koji na mjerodavnom tržištu imaju znatniju tržišnu snagu,

23.
planiranje uporabe geostacionarne i drugih satelitskih orbita,

24.
utvrđivanje tehničke podloge za raspisivanje javnog natječaja za davanje
koncesija sukladno odredbama Zakona,

25.
izdavanje dozvola za radijsku postaju, dozvola za uporabu radijskih
frekvencija, i općih dozvola, te donošenje rješenja o prestanku valjanosti
dozvola,

26.
izdavanje odobrenja za uvoz i stavljanje na tržište radijske opreme i
telekomunikacijske terminalne opreme sukladno Zakonu i propisima donesenim na
temelju Zakona,

27. mjerenja i ispitivanja u svrhu utvrđivanja uzroka
smetnji u radijskim komunikacijama i poduzimanje mjera za njihovo uklanjanje,

28. obavljanje stručnih, tehničkih i administrativnih
poslova za Vijeće korisnika telekomunikacijskih usluga i za Fond za osnovne
telekomunikacijske usluge,

29. obavljanje kontrole nad provedbom odredaba Zakona
i propisa donesenih na temelju Zakona,

30. osnivanje Fonda za osnovne telekomunikacijske
usluge, na prijedlog ministra nadležnog za telekomunikacije,

31. obavljanje stručnih poslova u vezi s davanjem
koncesija za obavljanje djelatnosti radija i televizije koji se odnose na tehničke
uvjete dodjele radijskih frekvencija,

32. priređivanje stručnih skupova, javnih
savjetovanja te ispitivanje tržišta i javnog mnijenja u vezi s pojedinim
pitanjima iz područja telekomunikacija,

33. objavljivanje stručnih i/ili znanstvenih radova
iz područja telekomunikacija,

34. obavljanje i drugih poslova utvrđenih Zakonom i
ovim Statutom.

(2)
Poslovi Agencije iz stavka 1. točke 1. do 9. ovoga članka od posebnog su
interesa za Republiku Hrvatsku, a Agencija ih obavlja na temelju javne ovlasti.

Godišnje
izvješće

Članak
10.

(1)
Vijeće Agencije podnosi Hrvatskom saboru i Vladi Republike Hrvatske godišnje
izvješće o svojem radu te o stanju i ostvarivanju načela i ciljeva regulacije
telekomunikacijskog tr­žišta u Republici Hrvatskoj u skladu s odredbama Zakona,
i to najkasnije do kraja ožujka za prethodnu kalendarsku godinu.

(2) Na
zahtjev Hrvatskoga sabora ili Vlade Republike Hrvat­ske Vijeće Agencije obvezno
je u primjerenom roku podnijeti izvješće iz stavka 1. ovoga članka i za
razdoblje kraće od godine dana.

III.
UPRAVLJANJE AGENCIJOM

Vijeće
Hrvatske agencije za telekomunikacije

Članak
11.

1)
Agencijom upravlja Vijeće Agencije koje se sastoji od pet članova, koje imenuje
i razrješava Hrvatski sabor na prijedlog Vlade Republike Hrvatske.

(2) Članovi
Vijeća Agencije imenuju se na razdoblje od pet godina te mogu biti ponovno
imenovani. Za početni sastav Vijeća Agencije tri člana imenuju se na vrijeme od
pet godina, a dva člana na vrijeme od tri godine.

(3)
Predsjednika i zamjenika predsjednika Vijeća Agencije imenuje i razrješava
Hrvatski sabor na prijedlog Vlade Republike Hrvatske iz reda članova Vijeća
Agencije, koji se imenuju na vrijeme od pet godina.

Uvjeti
za imenovanje predsjednika i članova Vijeća Agencije, sukob interesa, te prava
i obveze članova Vijeća Agencije

Članak
12.

(1) Članovi
Vijeća Agencije dužnost obnašaju profesionalno.

(2) Članovi Vijeća Agencije moraju biti hrvatski državljani
s prebivalištem u Republici Hrvatskoj, i imati visoku stručnu spremu iz područja
elektrotehničkih, pravnih ili ekonomskih znanosti i najmanje pet godina radnog
iskustva u području telekomunikacija, te aktivno poslovno znanje barem jednoga
stranog jezika (engleskog, njemačkog ili francuskog), a u svojoj su se struci
istaknuli znanstvenim ili stručnim radom, ili svojim javnim djelovanjem, i
dostojni su biti članovima Vijeća Agencije.

(3) Članovi Vijeća Agencije ne mogu biti državni dužnosnici,
osobe koje obnašaju dužnost u tijelima političke stranke, niti osobe koje su u
radnom odnosu, ostvaruju utjecaj ili obavljaju druge poslove u pravnim osobama na
koje se primjenjuju odredbe Zakona, a obavljaju djelatnost u području
telekomunikacija, niti mogu biti vlasnici ili suvlasnici ili članovi njihovih
uprava, nadzornih odbora ili upravnih vijeća, ili obavljati druge poslove zbog
kojih bi moglo doći do sukoba interesa.

(4) Članovi Vijeća Agencije mogu pisati i
objavljivati struč­ne i/ili znanstvene radove te sudjelovati u radu stručnih
i/ili znanstvenih skupova.

(5) Članovi Vijeća Agencije obvezni su ponašati se na
način da ne umanjuju svoj ugled ili ugled Agencije, te da ne dovode u pitanje
svoju samostalnost i neovisnost pri obnašanju svoje dužnosti, te samostalnost i
neovisnost Agencije.

(6) Članovi
Vijeća Agencije obvezni su u obavljanju svojih poslova određenih Zakonom i ovim
Statutom postupati savjesno i u skladu s pravilima struke, te s moralnim i etičkim
načelima.

(7) Članovi Vijeća Agencije ostvaruju materijalna
prava danom imenovanja.

(8) Ugovorom o radu koji sklapaju predsjednik,
zamjenik predsjednika i članovi Vijeća Agencije, podrobnije se uređuju njihova
prava po osnovi rada, kao i druga prava za vrijeme obna­šanja dužnosti u Vijeću
Agencije.

(9) Plaća predsjednika, zamjenika predsjednika i članova
Vijeća Agencije utvrđuje se u skladu s Odlukom Vlade Republike Hrvatske o utvrđivanju
plaće ravnatelja ili drugih voditelja, njihovih zamjenika i pomoćnika kao i članova
pravnih osoba kojih je osnivač država.

(10) Članovi Vijeća Agencije ugovor o radu sklapaju s
pred­sjednikom Vijeća Agencije, a predsjednik Vijeća Agencije s Vladom
Republike Hrvatske.

Razrješenje
članova Vijeća Agencije

Članak
13.

(1)
Hrvatski sabor će razriješiti dužnosti predsjednika, za­mjenika predsjednika,
odnosno člana Vijeća Agencije prije isteka razdoblja na koje je imenovan, ako
to sam zatraži, a na prijedlog Vlade Republike Hrvatske u sljedećim slučajevima:

1. ako učini težu povredu dužnosti utvrđenu Statutom
Agencije,

2. ako nije u mogućnosti uredno obavljati svoju dužnost
dulje od šest mjeseci,

3. ako trajno izgubi sposobnost obavljanja dužnosti,

4. ako je pravomoćnom presudom osuđen za kazneno
djelo,

5. ako nastupi okolnost iz članka 12. stavka 3. ovoga
Statuta.

(2) O postojanju razloga za razrješenje predsjednika,
zamje­nika predsjednika, odnosno člana Vijeća Agencije prije isteka razdoblja
na koje je imenovan, Vijeće Agencije je obvezno izvijestiti Vladu Republike
Hrvatske i Hrvatski sabor.

Teže
povrede dužnosti predsjednika, zamjenika predsjednika i članova Vijeća Agencije

Članak
14.

Pod težom
povredom dužnosti predsjednika, zamjenika pred­sjednika i članova Vijeća
Agencije se smatra:

1. ako
svojim radom ili ponašanjem dovede u pitanje svoj ugled ili ugled Agencije;

2. ako
pri obnašanju svoje dužnosti dovede u pitanje svoju samostalnost i neovisnost
ili samostalnost i neovisnost Agencije.

Djelokrug
rada Vijeća Agencije

Članak
15.

(1)
Vijeće Agencije obavlja sljedeće poslove:

1.
donosi odluke u vezi s obavljanjem svih regulatornih poslova iz članka 9.
stavka 1. točke 1. do 5. ovog Statuta.

2.
donosi, uz prethodnu suglasnost Vlade Republike Hrvat­ske, Statut Agencije,
Pravilnik o radu Agencije, godišnji financijski plan i završni račun Agencije
te godišnji program rada i razvoja Agencije.

3.
donosi druge opće akte Agencije, a osobito:

•
Pravilnik o unutarnjem ustrojstvu Agencije,

•
Pravilnik o sistematizaciji radnih mjesta,

•
Pravilnik o plaćama i drugim materijalnim pravima radnika Agencije,

•
Pravilnik o službenoj tajni

• i
druge opće akte u skladu sa Zakonom i ovim Statutom.

4.
raspisuje natječaj i na prijedlog ministra nadležnog za telekomunikacije donosi
odluku o imenovanju upravitelja Agencije

5.
imenuje članove Vijeća korisnika telekomunikacijskih usluga

6. imenuje i razrješuje članove Povjerenstva Fonda za
osnov­ne telekomunikacijske usluge

7. donosi rješenja o prestanku valjanosti dozvola za
obav­ljanje telekomunikacijskih usluga i odluke o oduzimanju i prestanku
koncesija za frekvenciju za obavljanje telekomunikacijskih usluga uz uvjete
određene Zakonom

8. daje suglasnost na prijenos koncesije u skladu s
odredbama Zakona

9. izdaje i oduzima ovlast za obavljanje djelatnosti
u telekomunikacijama u skladu s odredbama Zakona i propisa donesenih na temelju
Zakona

10. odobrava oblik i način objave popisa pretplatnika
javne govorne usluge

11. utvrđuje mjerodavna tržišta na kojima se osnovna
telekomunikacijska usluga ne obavlja na propisani način, te poduzima radnje u
skladu sa Zakonom

12. rješenjem utvrđuje da operator ili davatelj
usluga na određenom tržištu ima znatniju tržišnu snagu

13. objavljuje standardne ponude operatora za međusobno
povezivanje sa znatnijom tržišnom snagom na mjerodavnom tržištu

14. izdaje suglasnost na opće uvjete poslovanja
davateljima usluga sa znatnijom tržišnom snagom, te može privremeno zabraniti
obavljanje pojedinih telekomunikacijskih usluga ako utvrdi da se te usluge
obavljaju pod uvjetima koji nisu u skladu s općim uvjetima poslovanja

15. donosi poslovnik o svojem radu

16. obavlja i druge poslove određene Zakonom i ovim
Statutom.

(2) Članovi Vijeća Agencije sudjeluju u međunarodnim
aktiv­nostima iz djelokruga  poslova
odjela čiji rad koordiniraju.

Predsjednik
Vijeća Agencije

Članak
16.

(1)
Predsjednik Vijeća Agencije obavlja sljedeće poslove:

1.
predstavlja i zastupa Agenciju, te rukovodi njenim radom,

2.
odgovara za zakonitost rada Agencije,

3.
poduzima sve pravne radnje u ime i za račun Agencije,

4. u
rukovođenju Agencijom organizira i vodi rad i poslovanje Agencije,

5.
predlaže mjere za poboljšanje rada Vijeća Agencije,

6. odlučuje
samostalno, u skladu s financijskim planom Agen­­cije, o stjecanju, opterećenju
ili otuđenju nekretnina ili druge imovine Agencije, ako vrijednost te imovine
ne prelazi iznos od 2.000.000,00 kuna, iznad tog iznosa do iznosa od
4.000.000,00 kuna uz suglasnost Vijeća Agencije, a iznad iznosa od 4.000.000,00
kuna uz suglasnost Vlade Republike Hrvatske,

7.
sklapa i raskida ugovore o radu s radnicima Agencije i upraviteljem Agencije,

8. odlučuje
o pravima i obvezama iz radnog odnosa u skladu s općim propisima o radu i općim
aktima Agencije,

9. donosi odluke o raspoređivanju radnika u stručnoj
službi Agencije na određene poslove,

10. brine se o stručnom osposobljavanju radnika
Agencije,

11. sklapa ugovore s domaćim ili stranim pravnim ili
fizič­kim osobama na način koji je pobliže opisan ovim Statutom, a radi obavljanja
pojedinih stručnih i tehničkih poslova

12. brine se o urednom i pravilnom korištenju imovine
i sred­stava za rad, te poduzima mjere za utvrđivanje odgovornosti radnika
Agencije u skladu sa zakonom i općim aktima Agencije,

13. predlaže Vijeću Agencije donoše­­nje akata iz ­­nje­gove
nadležnosti,

14. predlaže načine investicijskog održava­­nja i
nabavu, odnosno prodaju osnovnih sredstava u skladu s financijskim planom
Agencije,

15. obav­­lja i druge poslove utvrđene Zakonom, ovim
Statutom ili drugim općim aktom te odlukama Vijeća Agencije.

(2)
Predsjednik Vijeća Agencije može svojom odlukom dio svojih ovlasti, utvrđenih
Zakonom i ovim Statutom, prenijeti na upravitelja Agencije.

Zamjenik
predsjednika Vijeća Agencije

Članak
17.

Zamjenik
predsjednika Vijeća Agencije pomaže predsjedniku Vijeća Agencije u obavljanju
njegovih poslova određenih Zakonom i ovim Statutom, te zamjenjuje predsjednika
Vijeća Agencije u slučaju njegove odsutnosti ili spriječenosti, sa svim pravima
i dužnostima predsjednika Vijeća Agencije.

IV.
STRUČNA SLUŽBA AGENCIJE

Članak
18.

(1)
Agencija ima stručnu službu koja obavlja stručne, administrativne i tehničke
poslove za potrebe Agencije.

(2)
Ustrojstvo stručne službe Agencije, te prava i obveze iz radnog odnosa pobliže
se uređuju općim aktima koje na temelju ovoga Statuta donosi Vijeće Agencije.

Upravitelj
Agencije

Članak
19.

(1)
Stručnom službom Agencije rukovodi upravitelj Agencije koji za svoj rad
odgovara Vijeću Agencije.

(2)
Upravitelj Agencije organizira i vodi rad stručne službe Agencije.

(3)
Upravitelj Agencije obavlja i druge poslove u skladu s člankom 16. stavkom 2.
Statuta.

(4)
Upravitelja Agencije imenuje Vijeće Agencije na pri­jedlog ministra nadležnog
za telekomunikacije, na razdoblje od četiri godine, nakon kojeg može biti ponovno
imenovan.

(5)
Upraviteljem Agencije može biti imenovan hrvatski državljanin s prebivalištem u
Republici Hrvatskoj, koji ima visoku stručnu spremu iz područja elektrotehničkih,
pravnih ili ekonomskih znanosti i najmanje pet godina radnog iskustva u području
telekomunikacija, te aktivno poslovno znanje barem jednoga stranog jezika
(engleskog, njemačkog ili francuskog), a u svojoj se struci osobito istaknuo
organizacijskim sposobnostima.

(6) Upravitelj Agencije ne može biti državni dužnosnik,
osoba koja obnaša dužnost u tijelima političke stranke, niti osoba koja je u
radnom odnosu, ostvaruje utjecaj ili obavlja druge poslove u pravnim osobama na
koje se primjenjuju odredbe ovoga Zakona, a obavljaju djelatnost u području
telekomunikacija, niti može biti vlasnik ili suvlasnik ili član njihovih
uprava, nadzornih odbora ili upravnih vijeća, ili obavljati druge poslove zbog
kojih bi moglo doći do sukoba interesa.

(7) Upravitelj Agencije može, odlukom Vijeća
Agencije, biti razriješen dužnosti prije isteka razdoblja na koje je imenovan u
sljedećim slučajevima:

1. ako počini težu povredu dužnosti opisanu u članku
14. Statuta,

2. ako nije u mogućnosti uredno obavljati svoju dužnost
dulje od šest mjeseci,

3. ako trajno izgubi sposobnost obavljanja dužnosti,

4. ako je pravomoćnom presudom osuđen za kazneno
djelo.

(8) Upravitelj Agencije i radnici stručne službe
Agencije obvezni su u obavljanju svojih poslova određenih Zakonom i ovim
Statutom postupati savjesno i u skladu s pravilima struke, te s moralnim i etičkim
načelima.

(9) Prava iz radnog odnosa upravitelja Agencije i
radnika stručne službe Agencije uredit će se Pravilnikom o radu Agencije i
drugim općim aktima Agencije, u skladu s općim propisima o radu.

Unutarnje
ustrojstvo Agencije

Članak
20.

(1)
Unutarnje ustrojstvo Agencije uređuje se ovim Statutom te općim aktima koje
donosi Vijeće Agencije.

(2)
Radi nesmetanoga, racionalnoga i uspješnog obavljanja djelatnosti, Agencija
obavlja poslove u sljedećim ustrojstvenim jedinicama:

• Vijeću
Agencije,

• Uredu
predsjednika Vijeća Agencije, te

• Stručnoj
službi Agencije koja se sastoji od odjela i odsjeka.

(3)
Radom Vijeća Agencije i Uredom predsjednika Vijeća Agencije rukovodi
predsjednik Vijeća Agencije. Radom stručne službe Agencije rukovodi upravitelj
Agencije, radom odjela rukovode voditelji odjela, a radom odsjeka u sastavu
odjela rukovode voditelji odsjeka.

(4)
Pobliže unutarnje ustrojstvo stručne službe Agencije, broj i naziv unutarnjih
ustrojstvenih jedinica s opisom poslova, broj potrebnih radnika s opisom
njihovih osnovnih poslova i stručnih uvjeta za njihovo obavljanje, te njihove
ovlasti i odgovornosti u skladu sa zakonom, utvrđuju se Pravilnikom o
unutarnjem ustrojstvu Agencije i Pravilnikom o sistematizaciji radnih mjesta.

V.
SREDSTVA ZA OBAVLJANJE
POSLOVA AGENCIJE

Članak
21.

(1)
Sredstva za obavljanje poslova Agencije, u skladu s njezinim godišnjim
financijskim planom, osiguravaju se:

1. od
dijela naknade za uporabu radijskih frekvencija koji, izražen u postotku, ne može
biti manji od 5%,

2. od
naknade za uporabu adresa i brojeva,

3. iz
iznosa od 0,2% od ukupnoga godišnjeg bruto prihoda koji su u prethodnoj godini
u obavljanju telekomunikacijskih usluga i djelatnosti ostvarili koncesionari i
davatelji telekomunikacijskih usluga temeljem Zakona, osim koncesionara
radiodifuzijskih usluga.

(2)
Agencija odgovara za vlastite obveze cjelokupnom svo­jom imovinom, a Republika
Hrvatska solidarno i neograničeno odgovara za obveze Agencije.

(3)
Obveze Agencije u prvom se redu podmiruju iz njezine imovine, a tek onda iz državnog
proračuna Republike Hrvatske.

(4)
Agencija može samostalno, bez suglasnosti Vlade Repub­like Hrvatske, steći,
opteretiti ili otuđiti nekretninu ili drugu imovinu, ili sklopiti drugi pravni
posao, ako vrijednost ugovora ili drugoga pravnog posla ne prelazi iznos od
4.000.000,00 kn.

Financijski
plan Agencije

Članak
22.

(1)
Vijeće Agencije donosi financijski plan kojim se utvrđuje visina prihoda i
rashoda za jednu poslovnu godinu.

(2)
Financijski plan donosi se najkasnije trideset dana prije završetka tekuće
proračunske godine.

(3)
Financijski plan Agencije može se tijekom godine mijenjati.

(4)
Nalogodavac za izvršenje financijskog plana Agencije je predsjednik Vijeća
Agencije.

Članak
23.

Novčana
sredstva Agencije vode se na žiroračunu Agencije u skladu s propisima o platnom
prometu.

Vođenje
poslovnih knjiga

Članak
24.

Agencija
vodi poslovne knjige u skladu s propisima o raču­novodstvu.

VI.
SLUŽBENA TAJNA

Članak
25.

(1) Službenom
tajnom smatraju se isprave, podaci, zapisi i dokumenti koji su posebnim općim
aktom Agencije utvrđeni kao službena tajna, čije priopćavanje, prenošenje ili
davanje na uvid neovlaštenim osobama nije dozvoljeno osim na način propisan
zakonom ili općim aktom Agencije.

(2)
Isprave, podaci, zapisi i dokumenti, koji se smatraju službenom tajnom, moraju
biti obilježeni kao službena tajna.

(3) Opći
akt Agencije o određivanju isprava, podataka, zapisa i dokumenata, koji se
smatraju službenom tajnom, te o načinu čuvanja službene tajne donosi, u skladu
sa zakonom i ovim Statutom, Vijeće Agencije na prijedlog predsjednika Vijeća
Agencije.

(4)
Predsjednik, zamjenik predsjednika i članovi Vijeća Agencije, upravitelj
Agencije te radnici stručne službe Agencije i druge pravne ili fizičke osobe
kojima je Agencija povjerila obav­ljanje određenih poslova, dužni su čuvati službenu
tajnu, bez obzira na način na koji su je doznali, a obveza čuvanja službene
tajne prestaje nakon isteka roka od 5 godina od dana razrješenja s dužnosti člana
Vijeća Agencije, odnosno od dana prestanka radnog odnosa radniku stručne službe
Agencije.

VII.
JAVNOST RADA

Članak
26.

(1) Rad
Agencije je javan.

(2)
Javnost rada Agencije osigurava se suradnjom Agencije s medijima i izvješćivanjem
drugih institucija o radu i poslovanju Agencije.

VIII.
ZAŠTITA NA RADU

Članak
27.

U
Agenciji se mora osigurati zaštita na radu te se u obav­ljanju poslova moraju
provoditi mjere zaštite na radu (zaštita ljudi i imovine), u skladu sa zakonom
i općim aktom Agencije.

IX. IZMJENE, DOPUNE I TUMAČENJE STATUTA

Članak
28.

(1)
Izmjene i dopune Statuta može predložiti predsjednik Vijeća Agencije, zamjenik
predsjednika Vijeća Agencije i svaki član Vijeća Agencije.

(2)
Izmjene i dopune Statuta donose se na način i po postupku propisanom za njegovo
donošenje.

Tumačenje
Statuta

Članak
29.

U slučaju
nejasnoća ili nesuglasnosti u primjeni odredaba ovoga Statuta, za njihovo tumačenje
mjerodavno je Vijeće Agencije.

X.
PRIJELAZNE I ZAVRŠNE ODREDBE

Članak
30.

(1)
Vijeće Agencije će donijeti opće akte iz članka 15. stavka 1. ovog Statuta u
roku 60 dana od dana stupanja na snagu ovog Statuta.

(2) Članovi
Vijeća Agencije dužni su uskladiti svoj status iz članka 12. stavka 8. ovog
Statuta najkasnije u roku od 6 mjeseci od dana stupanja na snagu ovog Statuta.

Članak 31.

(1) Ovaj Statut donosi Vijeće Agencije, uz prethodnu
suglasnost Vlade Republike Hrvatske.

(2) Ovaj Statut stupa na snagu danom objavljivanja na
oglasnoj ploči Agencije.

(3) Nakon stupanja na snagu ovaj će se Statut
objaviti u »Narodnim novinama« i na internetskim stranicama Agencije.

Predsjednik Vijeća Hrvatske agencije
za telekomunikacije
**Ga****šper** **Ga****ćina****, dipl****. ing****. el****.,** v. r.

Statut, NN 18/2005-311